**A 2012. ÉVI KÖLTSÉGVETÉS**

**SZÁMADATAINAK SZÖVEGES MAGYARÁZATA**

2012. sok változást hozott a GAMESZ és azon önállóan működő költségvetési szervek életében, melyeknek gazdálkodási feladatait a GAMESZ látta, látja el. 2011. december végén elfogadásra kerül az új államháztartási törvény (2011. évi CXCV tv. – Áht.) és annak végrehajtási rendelete (368/2011. (XII.31.) Kormányrendelet – Ávr.), melynek következtében az önállóan működő intézményeknek is önálló elemi költségvetéssel kell, hogy rendelkezzenek, illetve gazdasági folyamataikat elkülönített nyilvántartások, illetve könyvelés keretében kell kezelni. 2012. januárjától ismét megváltozott a szakfeladat rend, melynek módosításait a költségvetés elkészítése során már figyelembe vettük, illetve a költségvetés elkészítése során a törekedtünk az eddiginél részletesebb tevékenységi struktúra kialakítására, annak érdekében, hogy költségvetési gazdálkodásunk transzparensebbé váljon.

**KIADÁSOK**

***Személyi juttatások***

A személyi juttatások megtervezése során figyelembe vételre került a minimálbér bruttó 78.000,- Ft-ról 93.000,- Ft-ra, a garantált bérminimum 94.000,- Ft-ról 108.000,- Ft-ra történő emelése, a közalkalmazotti bértáblában kötelezően meghatározott soros előrelépések, illetve az esedékes jubileumi jutalmak összege is.

A GAMESZ személyi juttatás előirányzatának keretében – az előző évhez hasonlóan – tervezésre került 22 fő, akiket a munka törvénykönyve alapján 6 hónapig foglalkoztat a szervezet azok közül, akik a korábbi közcélú foglalkoztatás keretében megbízható munkaerőnek bizonyultak.

A tervezett étkezési hozzájárulás mértéke 5.000,- Ft/fő/hó Erzsébet utalvány formájában, míg a konyhával rendelkező intézményekben 12.500,- Ft/fő/hó meleg étkezés formájában.

***Munkaadókat terhelő járulékok és szociális hozzájárulási adó***

2012. januárjától a korábbi nyugdíj- és egészségbiztosítási-, és munkaerő piaci járulékot felváltja a szociális hozzájárulási adó (27%), bár ennek mértéke megegyezik a korábbi járulékok mértékének összegével. A kiadások növekedése a személyi juttatások előirányzat növekedésével van összhangban.

***Dologi kiadások***

A dologi kiadások tervezése során figyelembe vételre került a 2011. évi kifizetetlen szállítóállomány, az infláció arányában várható áremelések és az ÁFA változás (25%-ról 27%-ra) hatása is.

A tervezett dologi kiadások közül kiemelendő:

|  |  |
| --- | --- |
| Hidegaszfalt beszerzése kátyúzáshoz | 7.500,- eFt + ÁFA |
| Hulladéklerakási díjak | 98.000,- eFt +ÁFA |
| Kaszálás, parlagfű mentesítés | 7.500,- eFt +ÁFA |
| Útszóró só | 4.500,- eFt + ÁFA |
| Hó eltakarítás, sózás szolgáltatási díjai | 13.000,- eFt + ÁFA |
| Medveotthon üzemeltetése | 27.456,- eFt + ÁFA |

**BEVÉTELEK**

***Intézményi működési bevételek***

A működési bevételek között tervezte meg valamennyi intézmény a működéséhez kapcsolódó bevételeit, melyek közül a teljesség igénye nélkül kiemelhetőek a különböző térítési (pl. étkezési), bérleti díjak (pl. terem, eszköz, stb.) illetve belépő díjak (medveotthon, fürdő, strand, uszoda, kulturális rendezvények, stb.), a nyújtott szolgáltatások ellenértékének bevételei (pl. termálfűtés, szemétszállítás). A bevételek tervezése során figyelembe vételre került a kapacitásváltozásokhoz igazított várható teljesítés és a hátralékok beszedéséből származó bevételrész is.

A tervezett bevételek közül a jelentősebbek a következők:

|  |  |
| --- | --- |
| *Termálfűtés* – az új kút beüzemelését követően a várható bevétel | 126.000,- eFt |
| *Szemétszállítás* – a behajtási folyamat eredményességének javulása és a fizetési hajlandóság növekedésének növekedése alapján várható bevétel | 245.458,- eFt |
| *Piac* és egyéb közterület foglalási díjak | 50.500,- eFt |
| *Medveotthon* bevételei (belépők, parkolás, képeslap, stb.) | 89.530,- eFt |
| *Termálfürdő, strand* bevételei | 52.266,- eFt |
| *Óvodai étkeztetés* bevételei | 81.321,- eFt |
| *Iskolai étkeztetés* bevételei | 65.269,- eFt |
| *Sportlétesítmények* bevételei (iskolai uszoda, tornaterem) | 67.375,- eFt |

***Támogatási értékű bevételek***

A GAMESZ itt tervezte meg a 2011. évben felvett közcélú foglalkoztatottak bér-, és járulék kifizetéseihez kapcsolódóan megigényelt állami támogatást 1.284,- eFt értékben. A 2012. évi közcélú foglalkoztatási programok a költségvetés tervezéséig nem indultak el, így tervezésükre sem kerülhetett sor a feltételek ismeretének hiányában.

A Kölcsey Ferenc Városi Könyvtár az érdekeltségnövelő támogatást tervezet meg 110,- eFt értékben.

***Államháztartáson kívülről/belülről átvett pénzeszközök***

A Váci Mihály Művelődési Ház elsősorban helyi, illetve helyi érdekeltségű vállalkozásoktól, gazdasági társaságoktól várt támogatásait tervezte itt meg éves szinten 3.000,- eFt értékben.

Veresegyház, 2012. február. 9.

Kovács Zsuzsanna

gazdasági vezető